ESPOOI EGYEZMÉNY SZERINTI ÉRTESÍTÉS „A KIÉGETT NUKLEÁRIS ÜZEMANYAG TÁROLÓ KAPACITÁSÁNAK BŐVÍTÉSE JASLOVSKÉ BOHUNICE (JÁSZLÓ-APÁTSZENTMIHÁLY) TERÜLETÉN” BERUHÁZÁS KÖRNYEZETI HATÁSVIZSGÁLATI ELJÁRÁSÁRÓL

*2015. március 12.*

**A környezeti hatástanulmány értékelésével folytatódik „A kiégett nukleáris üzemanyag tároló kapacitásának bővítése Jaslovské Bohunice (Jászló-Apátszentmihály) területén” beruházás környezetvédelmi engedélyezési eljárása Szlovákiában. A civil szervezetek és a lakosság 2015. április 10-ig küldhetik el a tervezett beruházással kapcsolatos véleményüket.**

2014. novemberében hivatalos értesítés érkezett a szlovák környezetvédelmi tárcától, amely szerint **Jaslovské Bohunice (Jászló-Apátszentmihály) területén** **kiégett nukleáris üzemanyag tárolási kapacitásának bővítése** előzetes környezeti vizsgálat indult meg Szlovákiában. Magyarország 2014. december 19-én jelezte, hogy az előzetes környezeti vizsgálati eljárás szakhatósági állásfoglalásai alapján nem zárható ki a tervezett projekt eredményeként országhatáron átterjedő káros környezeti hatások fellépése, ezért Magyarország hatásviselő félként részt kíván venni a szlovák környezetvédelmi engedélyezési eljárásban. A visszajelzés okán Szlovákia értesítette Magyarországot a hatásvizsgálati eljárás megindulásáról, mely értesítéshez csatolva megküldték a tervezett beruházás környezeti hatásvizsgálati dokumentációját szlovák és magyar nyelven.

A dokumentumok a mai naptól kezdve elérhetők a Földművelésügyi Minisztérium honlapján:

(<http://www.kormany.hu/hu/foldmuvelesugyi-miniszterium/hirek/nemzetkozi-kornyezetvedelmi-hatasvizsgalati-eljarasok> )

A tervezett projekt országhatáron átterjedő hatásait értékelő eljárás szabályait az Espooi Egyezmény és az Európai Parlament és a Tanács egyes köz- és magánprojektek környezetre gyakorolt hatásainak vizsgálatáról szóló 2011/92/EU irányelv előírásai határozzák meg.

A szlovák környezetvédelmi tárca várja a civil szervezetek és a lakosság véleményét a tervezett beruházás környezeti hatástanulmányáról, melyre 30 nap áll rendelkezésre. A dokumentációra vonatkozó véleményeket

**postai úton a Földművelésügyi Minisztérium Környezetmegőrzési Főosztály**

**(1055 Budapest, Kossuth tér 11.)** címére,

illetve

elektronikus levél formájában az **espoo@fm.gov.hu** címre

**2015. április 10-ig beérkezően**

lehet megküldeni.